b'\n_START_ARTICLE_\nJanez Zupan\xc4\x8di\xc4\x8d (slikar)\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d se prvi\xc4\x8d omenja v mestni ra\xc4\x8dunski knjigi 15. februarja 1717 kot poro\xc4\x8den in po rodu iz \xc5\xa0entvida pri Sti\xc4\x8dni. Mestne ra\xc4\x8dunske knjige zaznamujejo le obra\xc4\x8dune za njegova obrtni\xc5\xa1ka dela. Leta 1720 je poslikal uro na Gradu, leto pozneje uro v sejni sobi na rotov\xc5\xbeu v Ljubljani, 1729 je pozlatil velik okvir, 1736 je naslikal plo\xc4\x8devinasti izvesek za hotel\xc2\xa0\xc2\xbbPri divjem mo\xc5\xbeu\xc2\xab\xc2\xa0(Zum wilden Mann) na Mestnem trgu, ki ga je naro\xc4\x8dil ljubljanski magistrat. Izvesek hrani Mestni muzej v Ljubljani, toda slikarija je tako slabo ohranjena, da se le \xc5\xa1e slabo razlo\xc4\x8dijo sledi baro\xc4\x8dne kompozicije Herkula z gorja\xc4\x8do, 1739 je poslikal\xc2\xa0\xc2\xbbroko pravice\xc2\xab\xc2\xa0(\xc2\xbbStatt Freyung\xc2\xab). Kak\xc5\xa1na druga Zupan\xc4\x8di\xc4\x8da dela pa doslej \xc5\xa1e niso znana. Zadnjikrat ga ra\xc4\x8dunske knjige omenjajo 1742.'